Up-715/03
Natisni
Opravilna št.:
Up-715/03
Datum odločitve:
27. 11. 2003
ECLI:
ECLI:SI:USRS:2003:Up.715.03
Akt:
Ustavna pritožba A. A. zoper odločbo Ministrstva za finance, Sektorja za upravni postopek na drugi stopnji s področja carinskih in davčnih zadev, št. 462-54/03 z dne 10. 10. 2003
Izrek:
Ustavna pritožba A. A. zoper odločbo Ministrstva za finance, Sektorja za upravni postopek na drugi stopnji s področja carinskih in davčnih zadev, št. 462-54/03 z dne 10. 10. 2003 se zavrže.
Evidenčni stavek:
Ker ni podana procesna predpostavka izčrpanosti pravnih sredstev, je bilo treba ustavno pritožbo zavreči.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 11. 2003
Vrsta odločitve:
sklep
Vrsta rešitve:
zavrženje
Dokument:
US22897
Up-715/03 - 4
16. 12. 2003
S K L E P
Ustavno sodišče je v postopku za preizkus ustavne pritožbe A. A. iz Ljubljane na seji senata dne 27. novembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper odločbo Ministrstva za finance, Sektorja za upravni postopek na drugi stopnji s področja carinskih in davčnih zadev, št. 462-54/03 z dne 10. 10. 2003 se zavrže.
Obrazložitev
1. Pritožnik izpodbija odločbo drugostopenjskega davčnega organa, s katero je bila zavrnjena njegova pritožba zoper prvostopenjsko odločbo o obveznosti plačila neplačane sodne takse (skupaj s kazensko takso in takso za opomin).
2. Po določbi prvega odstavka 51. člena Zakona o Ustavnem sodišču (v nadaljevanju ZUstS) je ustavno pritožbo mogoče vložiti, ko so izčrpana vsa pravna sredstva. Če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice, pa lahko Ustavno sodišče izjemoma odloča o ustavni pritožbi še pred izčrpanjem izrednih pravnih sredstev (drugi odstavek 51. člena ZUstS). Vendar po stališču Ustavnega sodišča (gl. sklep št. Up-261/98 z dne 13. 1. 2000, Uradni list RS, št. 6/2000 in OdlUS IX, 126) upravnega spora od uveljavitve Zakona o upravnem sporu (Uradni list RS, št. 50/97 in nasl. - ZUS) ni več mogoče šteti za izredno pravno sredstvo v smislu 51. člena ZUstS. Glede na to je v upravnih zadevah ustavno pritožbo mogoče vložiti šele po končanem upravnem sporu.
3. Iz navedenega izhaja, da je ustavna pritožba, vložena zoper odločbo upravnega organa druge stopnje, preuranjena, saj je vložena pred izčrpanjem pravnih sredstev. Zato jo je Ustavno sodišče zavrglo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan